<classify> Akizungumza na gazeti hili kwa njia ya simu jana Kanu alisema lengo lao kwa sasa ni kushirikiana na mdhamini wao Kampuni ya madini ya Acacia katika kuhakikisha wanainua soka la vijana.Kama timu chini ya udhamini wetu wa Acacia tumeamua kuhakikisha inaendelea kufanya vizuri katika Ligi Kuu Tanzania bara na kubaki ndani ya tano bora kama ilivyo kusudio la Acacia kuinua Stand United ili iweze kuja kuwa timu bora nchini na Afrika... ili hayo yatimie lazima pia tuwekeze kwenye soka la vijana, alisema Kanu.Kanu alisisitiza kuwa yeye kama mkurugenzi wa benchi la ufundi kazi yake kubwa itakuwa ni kuhakikisha malengo ya mdhamini wao Acacia na uongozi wa Stand United yanafikiwa. Kanu ameahidi pia kujenga kikosi imara cha vijana ili kuepuka upotevu wa pesa nyingi ambazo hutumika katika kununua wachezaji toka timu tofauti kuja Stand United.Nitaanza programu ya kuzunguka nchi nzima kutafuta vipaji ambavyo siku zijazo wataisaidia Stand United kufikia malengo na kuwatafutia soko nje na mwisho wa siku soka la nchi yetu litakua kwa kuongeza wachezaji wengi wa kulipwa nje na tutaitangaza Stand United na vijana watakuwa wamepata ajira, alisema Kanu.Kanu pia ameahidi kushirikiana na kocha mkuu wa klabu yao Patrick Lieweg na kocha msaidizi Athuman Bilal katika kuhakikisha timu inafanya vyema.  <topic>: MICHEZO 